Lenni Hämeenaho

**Lenni Hämeenaho** (s. 7. marraskuuta 2004 Kajaani) on suomalainen jääkiekkoilija, pelipaikaltaan oikea laitahyökkääjä, joka edustaa NHL-seura New Jersey Devilsiä. Hän laukoo oikealta.

## Ura
### Seuraura
#### Junioriura
Hämeenaho aloitti jääkiekkoilun omien sanojen mukaan nelivuotiaana. Hän on Kajaanin Hokin kasvatti ja pelasi siellä kevääseen 2018 asti, kunnes Hämeenaho siirtyi 13-vuotiaana yhdessä isoveljensä Veikan kanssa Ylivieskan Jääkarhujen C-nuoriin, kun Hokilla oli epävarmuus saada kasaan C-nuorten joukkue. Myös koko Hämeenahon perhe muutti Ylivieskaan. Lenni oli joukkueen paras pistemies sekä C-nuorten Mestiskarsinnoissa tehoilla 20+26=46 että C-nuorten Mestiksessä tehoilla 8+19=27.

Kaudeksi 2019–2020 Hämeenaho siirtyi yhdessä veljensä Veikan ja puolustaja Valtteri Viirretin kanssa YJK:sta tryoutin kautta Porin Ässiin, kun seuran valmennuspäällikkö Jaakko Välimaa otti heihin yhteyttä. Koko Hämeenahon perhe muutti veljesten jääkiekkoilun perässä Poriin. Lenni Hämeenaho oli C-nuorten SM-karsinnoissa Ässien paras pistemies, maalintekijä ja syöttäjä tehoilla 20+30=50. C-nuorten SM-sarjassa hän jakoi kymmenellä osumallaan joukkueen sisäisen maalipörssin voiton Juuso Rajalan kanssa. Kaudella 2020–2021 Hämeenaho voitti koko U18 SM-sarjan piste-, maali- ja syöttöpörssin tehoilla 23+37=60. Hän teki peräti 14 tehopistettä enemmän kuin pistepörssissä toiseksi sijoittunut joukkuetoveri Jesperi Kaukonen, mutta pistepörssin voittajalle myönnettävää Matti Hagman -palkintoa ei kuitenkaan jaettu, kun koronavirusrajoitukset vähensivät joidenkin joukkueiden ottelumääriä. Hämeenaho palkittiin kuitenkin koko U18 SM-sarjan parhaana pelaajana Esa Tikkanen -palkinnolla ja hänet valittiin ensimmäiseen tähdistökentälliseen. 

Kaudella 2021–2022 Hämeenaho oli tehoilla 21+16=37 Ässien U20-joukkueen toiseksi paras maalintekijä ja neljänneksi paras pistemies. Hän jakoi koko U20 SM-sarjan maalipörssin kolmannen sijan TPS:n Vili Munkin, Tapparan Oskari Luodon ja HPK:n Tomi Palon kanssa. Hämeenaho valittiin sarjan marraskuun kuukauden tulokkaaksi. Hän debytoi kauden aikana myös miesten peleissä, kun tammikuussa 2022 Ässät lainasi Hämeenahon ja kuusi muuta pelaajaa toistaiseksi voimassa olevilla sopimuksilla Mestis-joukkue Kokkolan Hermekseen hakemaan pelituntumaa, kun Ässien U20-joukkueen pelit olivat tauolla koronavirusrajoitusten vuoksi. Hämeenaho pelasi siellä kolme runkosarjaottelua ilman tehopisteitä.

#### Ässien SM-liigajoukkueeseen
Huhtikuussa 2022 Hämeenaho teki Ässien kanssa kolmivuotisen SM-liigasopimuksen. Hän teki liigadebyyttinsä 17-vuotiaana kauden 2022–2023 avauskierroksella 14. syyskuuta 2022 vieraissa Ilvestä vastaan. Hämeenaho merkittiin Ässien nelosketjun oikeaan laitaan Kalle Myllymaan ja Niklas Appelgrenin viereen. Hän sai ottelussa jääaikaa 13.26 minuuttia. Hämeenaho avasi maalitilinsä SM-liigassa kahdella osumallaan 29. lokakuuta 2022 vieraissa KooKoota vastaan. Hän oli Ässien 3–4-tappioon päättyneessä ottelussa mukana joukkueensa jokaisessa maalissa ja Hämeenaholle merkittiin teholukema +3. Miika Katajainen valitsi hänet ottelun Alumnien tähtien kolmostähdeksi. Hämeenaho vakiinnutti paikkansa Ässien kolmosketjussa ja hän pelasi tulokaskautensa aikana kaikkiaan 51 runkosarjaottelua tehopistein 9+12=21 ja kahdeksan playoff-ottelua tehopistein 3+1=4. Hämeenaho jakoi pudotuspeleissä joukkueen sisäisen maalipörssin voiton Joachim Rohdinin ja Jesse Joensuun kanssa.

Hämeenahon kausi 2023–2024 Ässissä alkoi vahvasti, kun hän teki 13 ensimmäisessä ottelussa kahdeksan maalia ja Hämeenaho johti myös koko SM-liigan maalipörssiä. Kauden edetessä hänen maalitahtinsa kuitenkin hiipui Ässien heikomman jakson mukana. Hän teki kauden aikana lopulta 46 runkosarjaottelussa 14 maalia ja 31 tehopistettä, joilla Hämeenaho oli joukkueen paras maalintekijä ja toiseksi paras pistemies Jan-Mikael Järvisen jälkeen. Ässien SM-liigakauden päätyttyä hän vahvisti pudotuspeleissä seuran alle 20-vuotiaiden joukkuetta, jossa Hämeenaho voitti Suomen-mestaruuden. Kaudella 2024–2025 Hämeenaho teki yhden kauden piste-ennätyksensä tehtyään 58 runkosarjaottelussa 20 maalia ja 51 tehopistettä, joilla hän oli toista kautta peräkkäin joukkueensa paras maalintekijä ja toiseksi paras pistemies. 

#### NHL-sopimus
Hämeenahosta povattiin ennakkoon parhaimmillaan mahdollista ensimmäisen kierroksen varausta . Lopulta New Jersey Devils varasi hänet toisella kierroksella numerolla 58. Toukokuussa 2025 Hämeenaho solmi kolmivuotisen NHL-tulokassopimuksen Devilsin kanssa. Hän osallistui kesän harjoitusleirille ja suoriutui harjoitusotteluista kehujen arvoisesti. Hämeenaho oli vastoin monien odotuksia merkittynä Devilsin NHL-kokoonpanoon juuri ennen kauden  alkua, mutta Luke Glendeningin palkkauksen jälkeen päivää myöhemmin seura passitti Hämeenahon AHL:ään Utica Cometsiin. Hämeenahon alkukausi AHL:ssä oli totuttelua pieneen kaukaloon. Hän teki ensimmäisen AHL-maalinsa yhdeksännessä ottelussaan 11. marraskuuta 2025 ottelussa Syracuse Crunchia vastaan. Vuoden 2026 alussa Hämeenaho nousi joukkueen ykkösketjuun Angus Crookshankin ja Kyle Criscuolon rinnalle, ja teki ensimmäisessä kuudessa ottelussaan ketjussa seitsemän tehopistettä (3+4). Utican valmennus kehui erityisesti hänen puolustuspelaamistaan ja kypsyyttään, mikä on poikkeuksellista ensimmäisen vuoden ammattilaiselle Pohjois-Amerikassa. Tammikuun 18. päivään mennessä hän johti joukkueensa pistepörssiä 21 tehopisteellä (9+12), kun hänet nostettiin Devilsin NHL-miehistöön. Hän teki debyyttinsä seuraavana päivänä vierasottelussa Calgary Flamesia vastaan pelaten kolmosketjussa Cody Glassin ja Arseni Gritsjukin kanssa. Ensimmäisen NHL-maalinsa hän teki 23. tammikuuta 5–4-vierasvoitossa Vancouver Canucksia vastaan, kun hän iski maalin nurkalta Šimon Nemecin laukauksesta tulleen paluukiekon maaliin. Samassa ottelussa hän myös syötti Cody Glassin tekemän maalin ja oli joukkueensa tehotilaston paras lukemalla +2. Toisen maalinsa hän teki 27. tammikuuta viidennessä ottelussaan läpiajosta Winnipeg Jetsin maalivahti Connor Hellebuyckin taakse.

### Maajoukkueura

Hämeenaho edusti Suomen alle 18-vuotiaiden maajoukkuetta Euroopan nuorten olympiafestivaaleilla vuonna 2021. Loppuottelussa Venäjää vastaan Hämeenaho teki kaksi syöttöpistettä, joista toinen jäi Jere Lassilan tekemän joukkueen 4–3-voittoon päättyneen ottelun voittomaaliksi, joka ratkaisi Suomelle kultaa. Hämeenaho jakoi joukkueen sisäisen pistepörssin voiton Oskari Vuorion, Jere Lassilan ja Aleksanteri Kaskimäen kanssa tehoilla 2+3=5.

Vuonna 2022 Hämeenaho voitti alle 18-vuotiaiden maailmanmestaruuskilpailuissa pronssia. Hänet valittiin Ruotsia vastaan pelatun alkulohkon ottelun päätteeksi Suomen ottelun parhaaksi pelaajaksi. 

Vuosina 2023 ja 2024 Hämeenaho pelasi alle 20-vuotiaiden MM-kilpailuissa, joista jälkimmäisessä turnauksessa hän oli neljällä osumallaan Suomen paras maalintekijä. Hämeenaho valittiin turnauksessa Slovakiaa vastaan pelatun puolivälieräottelun päätteeksi joukkueensa ottelun parhaaksi pelaajaksi. Yhteensä hän on pelannut 29 nuorten ja 15 poikien maaottelua.

Huhtikuussa 2025 Hämeenaho kutsuttiin ensimmäistä kertaa Suomen A-maajoukkueeseen yhdessä Ässät-ketjukaverinsa Jan-Mikael Järvisen kanssa. Hän debytoi A-maajoukkueessa 17. huhtikuuta Ruotsia vastaan ja ylsi jo noin kolmen minuutin pelin jälkeen pisteille, kun hän syötti Atro Leppäsen avausmaalin. Hämeenaho teki ensimmäisen A-maajoukkuemaalinsa Tšekin EHT-turnauksessa 1. toukokuuta 2025 isäntämaata vastaan. Hämeenaho valittiin Suomen joukkueeseen maailmanmestaruuskilpailuihin 2025. Hänet merkittiin turnauksessa kakkosylivoimaan, ja samaan ketjuun Patrik Puistolan ja Juuso Pärssisen kanssa. Ketju oli turnauksessa joukkueen tasaisin ja onnistui myös tuloksenteossa Hämeenahon tehdessä neljä tehopistettä.

## Pelityyli
Ässien silloinen kehitysjohtaja Tommi Kerttula luonnehti Hämeenahoa seuraavasti hänen SM-liigasopimuksensa julkaisemisen yhteydessä huhtikuussa 2022:

Hämeenaho on maininnut esikuvikseen David Pastrňákin ja Artemi Panarinin.

## Muuta
Hämeenahon isoveli Veikka pelaa hyökkääjänä Mestiksessä. Veljesten isä Jarmo Hämeenaho edusti omalla urallaan hyökkääjänä Kajaanin Hokkia Mestis-tasolla saakka. Hän valmensi myös poikiaan Hokin F-junioreista C-junioreihin.

Lenni Hämeenaho opiskeli Porin suomalaisen yhteislyseon lukiossa.

## Tilastot

## Lähteet
*
*
*

### Viitteet